'n Dobbs fedora-hoed midde groot aanval?.?.?. | Netwerk24
'n Dobbs fedora-hoed midde groot aanval?.?.?.
Deur Sunel Bezuidenhout 10 Julie 2021 05:07
Oudpres. Jacob Zuma se woning in Nkandla.
In my gedagtes sien ek 'n groot tafel met nagemaakte berge, rotse, klein boompies, 'n blou geverfde rivier en groen mos vir grasvelde.
Daar is plastieksoldaatjies wat 'n mens by die Crazy Store koop. 'n Paar plaasdiere – beeste, hoenders en ganse en 'n paar kamerade vergader om die tafel.
Nou is die manne reg vir die beplanning van die groot oorlog. Hul kamoefleerdrag skoon gewas en gestryk. Hulle kom bymekaar op 'n veilige plek.
(Dink ek aan die laerskool toe ek en twee maats 'n bende gestig het met 'n geheime bendeboek. Elkeen het sy eie kode en geheime naam gehad en dit was ernstige sake wat daar bespreek is.)
Die T-stok wat lyk soos 'n besem sonder hare (net baie kleiner) in die hande van die bevelvoerder word gebruik om die soldaatmannetjies te mobiliseer tot agter die beeskraal. Die ander groep word tot by die rivier gestoot. Hier sal hulle saggies kruip en eers deur die rivier gaan en so nat-nat na die brandpoel kruip en dan geruisloos inklim om soos krokodille te wag op die aanval.
Die bevelvoerder stoot 'n paar soldate in die rigting van die hoenderhokke. Hy sê aan die kamerade om die tafel die soldate sal saggies moet beweeg sodat hulle nie die hoenders de hel in maak nie.
Dit waarvoor die soldate en kamerade veral moet uitkyk, is 'n Dobbs fedora-hoed. Wanneer hulle een sien, sal hulle weet die tyd is reg. Verdedig met jul lewe.